
Törökországi temetők, mint veszélyeztetett orchidea élőhelyek

Törökország mintegy 9000 fajt számláló edényes flórája – összefüggésben klimatikus, geomorfológiai és geológiai változatosságával, valamint biogeográfiai helyzetével –kiemelkedően gazdagnak számít a térségben. Az ország globálisan is jelentős biodiverzitását az utóbbi évtizedek népesedési, urbanizációs és gazdasági folyamatai jelentősen veszélyeztetik. A flórát fenyegető legjelentősebb tényezők a tájhasználat és a művelési módok megváltozása, intenzívebbé válása és a túllegeltetés. A gazdag, mintegy 170 taxont számláló orchidea flórát emellett még a gumók évente több tízmilliós nagyságrendű gyűjtése is fenyegeti (’salep’). Az a tény, hogy törökországi temetők több orchideafajnak menedékül szolgálnak elég széles körben ismert, de a temetők átfogó, összehasonlító elemzése eddig nem történt meg. 2014 áprilisában és júniusában tett két kutatóút során összesen 300 temető orchideaflóráját és anthropogén, illetve környezeti körülményeit mértük fel. A temetők 69 %- ában találtunk legalább egy orchidea fajt, de előfordult, hogy 14 taxon egyedeit is észleltük egyes lelőhelyeken. Több értékes florisztikai adattal sikerült bővítenünk Törökország flórájának ismeretét. Az orchideák faj- és egyedszámát a temetőkben jelentősen befolyásolja a temetők földrajzi elhelyezkedése, a temető erdősültsége és az őshonos fák aránya, valamint a település lélekszáma, de a temetők területének a fajszámra nincs jelentős hatása. Adataink alapján a törökországi orchideaflóra (és vélhetően más természeti értékek) megőrzésében fontos szerepe lehet a temetőknek.



